Vyf dood, twee gewond in Nyanga-skieteryArgieffoto. Die polisie se taxi-taakspan in die Wes-Kaap ondersoek ŉ skietvoorval Maandagaand in die Nyanga-nedersetting wat die lewe van vyf mense geëis het. Nog twee mense is gewond. Brig. Novela Potelwa, polisiewoordvoerder, sê sewe mense het omstreeks 21:30 in ŉ minibustaxi in Sihlanuweg naby die Nyanga-busterminaal gesit toe gewapende mans hulle genader en op hulle losgebrand het. “Vier mans, tussen die ouderdom van 30 en 36, is op die toneel doodgeskiet,” sê Potelwa. “Die ander drie insittendes is tydens die voorval gewond en na ŉ hospitaal geneem vir verdere mediese behandeling.” Een van die insittendes wat gewond is, is later in ŉ hospitaal dood. “Die ondersoekspan volg spesifieke leidrade op om die gewapende mans op die spoor.” Potelwa sê die motief vir die aanval hou moontlik met struwelinge in die taxibedryf verband. ŉ Saak van moord en poging tot moord word ondersoek. Die skietery volg kort ná ŉ soortgelyke voorval Maandagmiddag op ŉ stasieplatform in die Kaapstadse middestad. Maroela Media het vroeër berig verdagtes het op mense losgebrand voordat hulle al skietend in verskillende rigtings op die vlug geslaan het. Ses mans en ŉ vrou in ŉ rolstoel is in die voorval gewond en na ŉ hospitaal geneem. ŉ Verkeersbeampte het een van die verdagtes, ŉ 31-jarige man, kort ná die skietery vasgetrek.